Կարի Առնասոն

Կարի Առնասոն, Կաուրի Աուդնասոն (իսլ.՝ Kári Árnason, հոկտեմբերի 13, 1982(1982-10-13), Գյոթեբորգ), իսլանդացի ֆուտբոլիստ, շոտլանդական «Աբերդին» ակումբի պաշտպան, Իսլանդիայի հավաքականի խաղացող։ Կարող է խաղալ ինչպես պաշտպանի, այնպես էլ կիսապաշտպանի դիրքում։


== Ակումբային կարիերա ==


=== Վաղ տարիներ ===
Կարի Առնասոնը ծնվել է Շվեդիայի Գյոթեբորգ քաղաքում։ Ֆուտբոլով զբաղվել սկսել է իսլանդական «Վիկինգուր» ակումբում, որտեղ անցկացրել է հինգ տարի։ 2004 թվականին պայմանագիր է կնքել և տեղափոխվել շվեդական «Յուրգորդեն» ակումբ։ 2005 թվականին ակումբի կազմում դարձել է Շվեդիայի չեմպիոն, ինչպես նաև նվաճել է Շվեդիայի գավաթը։ 2007 թվականին պայմանագիր է կնքել դանիական «Օրհուս» ակումբի հետ, որտեղ անցկացրել է երկու տարի։ Նաև վարձավճարային հիմունքներով հանդես է եկել «Էսբերգ» ակումբում։


=== «Պլիմութ Արգայլ» ===
Կարի Առնասոնը 2009 թվականի ամռանը դիտումների է մասնակցել անգլիական «Պլիմութ Արգայլում» և մի քանի ընկերական խաղերից հետո պայամանգիր է կնքել ակումբի հետ մեկ տարով։ Թիմի կազմում իր նորամուտը կատարել է 2009 թվականի օգոստոսին՝ մասնակցելով «Դերբի Կաունտի» ակումբի դեմ խաղին։ Կարին իրեն միանգամից լավ է դրսևորել և տեղ է ստացել առաջին թիմի պաշտպանության կենտրոնում։ Ակումբի կազմում իր առաջին գոլը հեղինակել է 2009 թվականի դեկտեմբերի 28-ին կայացած «Ռեդինգ» ակումբի դեմ խաղում։ 2010 թվականի հունվարին Կարին ակումբի հետ իր պայմանագրի ժամկետը երկարաձգել է երկու տարով։ Ակումբից հեռացել է 2011 թվականի հունիսին աշխատավարձի վերաբերյալ եղած տարաձայնությունների պատճառով։


=== «Աբերդին» ===
2011 թվականի հունիսին Կարի Առնասոնը դիտումների է մեկնել շոտլանդական «Հարթ օֆ Միդլոտիան» ակումբում Իտալիայում անցկացվող միջմրցաշրջանային հավաքների ժամանակ։ Սակայն ակումբն այդպես էլ ֆուտբոլիստին պայմանագիր չի առաջարկել, և Կարին ստիպված է եղել մասնակցել դիտումների շոտլանդական մեկ այլ ակումբում՝ «Աբերդինում»։ Ակումբի հետ պայամանգիր է կնքել հուլիսի 18-ին։ Ակումբի կազմում իր նորամուտը Կարին կատարել է հուլիսի 23-ին՝ մասնակցելով «Սենտ Ջոնսթոն» ակումբի դեմ խաղին։ «Աբերդինի» կազմում իր առաջին գոլը հեղինակել է հոկտեմբերի 15-ին «Դանդի Յունայթեդի» դեմ խաղում։ 2012 թվականի հունվարի 2-ին՝ «Դերբի Նոր Ֆիրմայի»՝ «Դանդի Յունայթեդի» դեմ պատասխան խաղում Կարին խփել է վերջին գոլը 30 յարդ (27,4 մետր) հեռավորությունից։ Դեկտեմբերին ակումբն առաջարկել է երկարաձգել Կարի հետ կնքված պայմանագրի ժամկետը, սակայն ֆուտբոլիստը մերժել է։ Ակումբի մենեջեր Քրեյբ Բրաունն ասել է. «Մենք Կարիին արեցինք բացառիկ լավ առաջարկ։ Այնուամենայնիվ, խաղացողը կարծում է, որ ինքը կարող է կնքել ավելի շահավետ գործարք այլ տեղում»։


=== «Ռոտերեմ Յունայթեդ» ===
Կարին տեղափոխվել է անգլիական «Ռոտերեմ Յունայթեդ» 2012 թվականին։ Ակումբի կազմում անցկացրել է ավելի քան 100 հանդիպում, որոնց մեծ մասի ընթացքում հանդես է եկել պաշտպանությունում, մնացածում՝ կիսապաշտպանությունում։


=== «Մալմյո» ===
«Ռոտերեմ Յունայթեդի» հետ պայմանագրի ժամկետի ավարտից հետո Կարի Առնասոնը 2015 թվականի հունիսի 29-ին պայմանագիր է կնքել շվեդական «Մալմյո» ակումբի հետ երկուսուկես տարով։


== Կարիերան հավաքականում ==
Կարի Առնասոնն Իսլանդիայի հավաքական հրավիրվել է 2005 թվականի մարտին՝ մասնակցելու Խորվաթիայի հավաքականի դեմ խաղին։ Հավաքականի կազմում իր նորամուտը կատարել է չորս օր անց՝ Իտալիայի հավաքականի դեմ խաղում։ Հավաքականի կազմում իր առաջին գոլը Կարի Առնասոնը հեղինակել է 2005 թվականի հոկտեմբերին՝ Շվեդիայի հավաքականի դեմ խաղում, որն անցկացվել է «Ռոսունդա» մարզադաշտում։


== Ձեռքբերումներ ==
«Յուրգորդեն»Շվեդիայի չեմպիոն – 2005
Շվեդիայի գավաթակիր – 2005


== Ծանոթագրություններ ==


== Արտաքին հղումներ ==
Ցուցանիշները soccerbase.com կայքում (անգլ.)
Ֆուտբոլիստի էջը danskfodbold.com կայքում
Պրոֆիլը transfermarkt.com կայքում(անգլ.)